Az ÖKO munkacsoport beszámolója

2016-2017-es tanév

Munkacsoportunk szeptember első hetében megtartott értekezletén összeállította a 2016-2017-es tanévre az éves munkatervét. Az idei tanévben 2 taggal bővült munkacsoportunk: László Flóra többek között a rendezvényeink dokumentálásában, digitalizálásában vállalt szerepet, Váczi-Balogh Julianna pedig biológia-kémia szakos tanárként rendkívül szerteágazó munkát vállalt és végzett a munkacsoportban.

Az idei munkatervben új elem volt az Európai Hulladékcsökkentési Hét programsorozatához való csatlakozás, valamint a Fenntarthatósági Témahét megtartása. Az előző évekhez hasonlóan kiemelt feladat volt idén is az iskolakert fenntartása, működtetése, valamint a madarakról való egész éven át tartó gondoskodás.

Szeptemberben felhívtuk a figyelmet az öko faliújságunkon az ózonréteg védelmének fontosságára. A takarítás világnapján rendbetettük egész iskolánk környékét valamint az iskolakertet, az 1-es, 2-es, 3-as udvart és a játszóteret. A hagyományinkat ápolva a hónap végén megtartottuk a Széchenyi-napokat.

Október elején az állatok világnapjára hívtuk fel tanulóink figyelmét a faliújságon keresztül. A madarak és élőhelyeik védelmének fontosságát hangsúlyoztuk a madármegfigyelés napján. Kiállítást rendeztünk a földszinti zsibongóban a Földünkért világnapon. 2016. október 7-én került megrendezésre Győrött a II. Országos Iskolakert-hálózat Találkozó. Tantestületünkből három kolléga vett részt a rendkívül hasznos tapasztalatcserén: Csüllögné Balogh Judit, Csárdás Endre és Kecskés József. Az őszi, majd a tavaszi hulladékgyűjtést is új formában valósítottuk meg az idén, azt tapasztaltuk, hogy ez a forma jobban megfelelt a szülői és a tanulói igényeknek is.

Novemberben a 7. és 8. osztályban igyekeztük formálni tanulóink szemléletét a dohányzással kapcsolatban a „Ne gyújts rá!” világnapon. Az Európai Hulladékcsökkentési Hét keretében a Magyar Környezeti Nevelési Egyesület által meghirdetett programhoz csatlakoztunk. November 19.-27. a komposztálás témájával foglalkoztunk: a 2. osztály a tantermi komposztálást, a 7. osztály a kerti komposztálást ismerte meg még alaposabban, illetve az iskola minden tanulója, sőt az érdeklődő szülök is részt vettek a témában rendezett work shopokon. A program révén számos hasznos eszközzel gyarapodtunk: 2 kerti komposztáló, 2 tantermi komposztáló, komposztáláshoz szükséges szerszámok, valamint a komposzt vizsgálatára használható eszközök.

December 10-én második alkalommal nyertük el az ÖKOISKOLA címet 2017. január 1.- 2019. december 31. közötti időszakra. Az idén decemberben is megrendeztük az adventi kemencés délutánokat. A kertben termett sütőtökből készítettünk egészséges finomságokat, kemencében sült tököt, valamint több helyszínen a gyerekek és a szülők kézműves tárgyakat, ajándékokat, díszeket készítettek.

Februárban a Tisza és a vizes élőhelyek élővilágára, védelmére hívtuk fel a figyelmet. Ebben a témában a 3. és 4. évfolyam tanulói mélyebb ismereteket szereztek a hagyományos Tiszavirág vetélkedőre való felkészülés során. A felkészülésük nagyon eredményes volt, a csapat I. helyezést ért el.

Márciusban a kiemelt eseményeink az energiatakarékosságra való buzdítás, valamint a vízzel való takarékosság fontosságára való késztetés volt a legfontosabb (energiatakarékossági világnap, Föld órája, víz világnapja).

Április egyik legfontosabb eseménye volt számunkra a Kárpát-medencei Honismereti Verseny megrendezése. A résztvevő csapatok száma tovább bővült, számos határon túli magyar településről érkeztek új résztvevők. A verseny rendben, nagy sikerrel lezajlott. Ebben a hónapban a Föld napjára kiállítást rendeztünk, a méhek napján pedig a méhek ökológiai fontosságára és a mézfogyasztás egészségmegőrző szerepére hívtuk fel a gyerekek figyelmét. A Fenntarthatósági Témahét kiajánlott programjait április 24.-28.-ig egy héten át tevékenyen követtük.

Májusban a madarak és fák napján, valamint a biodiverzitás napján az élőlények sokszínűségére és ennek rendkívüli fontosságára helyeztük a hangsúlyt.

Májusban és júniusban az osztályok Natura 2000 területeket kerestek fel kerékpártúráikon, valamint az osztálykirándulásokon hazánk újabb tájegységeivel és annak élővilágával ismerkedtek. A környezetvédelmi világnapon az osztályok plakátokat készítettek, ezek kiállításra kerültek a zsibongóban. A tanévet a hagyományos családi programmal zártuk: sütöttünk, főztünk a kertben, az asztalokra a kert zöldségei, gyümölcsei kerültek.

Csongrád, 2017. június 15. Szögi Márta